# Leire Pajín Iraola

Leire Pajín Iraola (Sant Sebastià, 16 de setembre de 1976) és una sociòloga i política espanyola, ex secretària d'estat de Cooperació Internacional i secretària d'organització del PSOE. El 21 d'octubre del 2010 va ser nomenada ministra de Sanitat. Actualment, Leire Pajín és la presidenta de l'organització internacional Fundació EU-LAC.

## Biografia

Filla dels destacats militants del PSOE de Benidorm José María Pajín i Maite Iraola, aquesta última va ser regidora pel PSOE a l'ajuntament benidormí.
Des de jove va residir a Benidorm on estudià batxillerat. Llicenciada en Sociologia per la Universitat d'Alacant el 1998. Fou presidenta de l'Associació d'Estudiants Campus Jove (1995-1997) i membre del Claustre i de la Junta de la Facultat de Ciències Econòmiques i Empresarials de la Universitat d'Alacant (1995-1999).
També ha estat membre del Comitè Federal de les Joventuts Socialistes d'Espanya, secretària de Política Institucional de les Joventuts Socialistes de Benidorm, presidenta de Solidaritat Internacional i membre del Patronat de la Fundació Jaime Vera.
A les eleccions generals espanyoles de 2000 fou elegida diputada per Alacant, essent la diputada més jove de la història. A les eleccions generals espanyoles de 2004 renovà el seu escó encapçalant la llista del PSPV-PSOE per Alacant. L'abril del mateix any deixà l'acta de diputada quan fou nomenada secretària d'estat de Cooperació Internacional. El 2008 tornà a ser candidata per Alacant, aquest cop com a número dos, darrere el llavors ministre de Sanitat, Bernat Soria Escoms. Secretària d'Organització del PSOE des del XXXVIIé Congrés Federal (4, 5 i 6 de juliol de 2008), en substitució de José Blanco, qui fou nomenat vicesecretari general del PSOE.
Un cop fou escollida secretària d'organització del PSOE abandonà el càrrec de secretària d'estat de Cooperació Internacional, i hi fou succeïda per Soraya Rodríguez. Essent secretària d'organització del PSOE, el setembre de 2009 es veié obligada a donar de baixa del PSOE a la seva pròpia mare arran d'un cas de transfuguisme a l'ajuntament de Benidorm. El 20 d'octubre de 2010 José Luis Rodríguez Zapatero anuncià el seu nomenament com a ministra de Sanitat i Assumptes Socials reemplaçant-hi Trinidad Jiménez. Leire Pajín abandonà el càrrec de secretària d'organització del PSOE, lloc que va ocupar Marcelino Iglesias.
El 2012 donà suport a Ximo Puig al XII Congrés Nacional del PSPV, on aquest esdevingué nou secretari general, i nomenà Leire Pajín vicesecretària general.

## Referències

* ↑ «Leire Pajín y el enésimo ascenso» (en castellà). El Imparcial, 20-10-2010. [Consulta: 28 juliol 2021].
* ↑ admin. «Nombramiento de Leire Pajín como presidenta de la Fundación EU-LAC» (en castellà), 11-12-2020. [Consulta: 29 maig 2024].
* ↑ Notícia del diari Arxivat 2008-07-06 a Wayback Machine. Público
* ↑ Reial Decret 1184/2008, d'11 de juliol (BOE de 12 de juliol de 2008],)
* ↑ Reial Decret 1189/2008, d'11 de juliol, (BOE de 12 de juliol de 2008)
* ↑ Pajín confirma que el PSOE ha donat de baixa els regidors de Benidorm a Vilaweb el DILLUNS, 21/09/2009 - 17:53h
* ↑ García, Luis B. «Zapatero lo fía todo a Rubalcaba en su remodelación de Gobierno y apacigua las críticas en el PSOE» (en castellà). La Vanguardia (edició digital). Grup Godó, 20-10-2010. Arxivat de l'original el 18 de gener 2012. [Consulta: 20 octubre 2010].
* ↑ «Ximo Puig inclou Pajín, Romeu i Císcar a la nova executiva 'integradora' del PSPV». Vilaweb, 01-04-2012. [Consulta: 1r abril 2012].